OSNOVNA ŠKOLA KOPRIVNIČKI BREGI

**VREDNOVANJE NASTAVE KATOLIČKOG VJERONAUKA - KRITERIJI OCJENJIVANJA**

Vrednovanje u odgojno-obrazovnom radu integralni je dio njegove organiza­cije, sadržaja i karaktera, ali istodobno rezultat toga rada.

Vrednovanje se sastoji od sustavnoga procjenjivanja postignuća učenika u odnosu na utvrđene ciljeve uz pomoć posebnih mjerila i standarda.

Vrednovati možemo svaki postupak, tijek, proces, rezultat ili ishod škole, učenika i učitelja. U odgojno-obrazovnim ustanovama vrednuje se program, ostva­renje programa i učinci programa. Vrednovanje je zahtjev odgoja. Osnovna ulo­ga vrednovanja je procjena i unapređivanje odgojno-obrazovnoga rada.

Vrednovanje u vjeronauku ostvaruje se primjerenim postupcima za prosudbu postignutih rezultata vjeronaučnih susreta, osobito što se tiče ostvarenosti posta­vljenih ciljeva u komuniciranju s odabranim sadržajima te u doživljajnom, spoz­najnom i djelatnom primanju i osobnom prihvaćanju određenih sadržaja u svako­dnevnom životu. Vrednovanje je bitna dimenzija odgojno-obrazovnog procesa.

Ocjenjivanje vjeronaučnih postignuća vjeroučenika jedan je od redovitih i najvažnijih načina njihova vrednovanja. To je moguće ostvariti:

1. na kraju nastavne jedinice,
2. na kraju nastavne cjeline,
3. na kraju polugodišta.

Ocjenjivanje se na području školskoga vjeronauka može ostvariti na različite načine:

1. općom ocjenom
2. po pojedinim vidovima učenja
3. opisnom ocjenom
4. brojčanom ocjenom

U pogledu vrednovanja školskog vjeronauka postavljaju se tri temeljna pi­tanja **što, zašto i kako** vrednovati?

 **Što vrednovati?**

 Prema *Planu i programu katoličkoga školskog vjeronauka u osnovnoj školi* navode se sljedeći elementi vrednovanja:

 **znanje:** usvojenost programskih sadržaja na:

 spoznajno - informativnoj razini,

 doživljajno - iskustvenoj razini,

 djelatno - iskustvenoj razini.

 **stvaralačko izražavanje:**

 usmeno izražavanje,

 pismeno izražavanje,

 likovno izražavanje,

 scensko izražavanje,

 glazbeno izražavanje.

 **zalaganje:**

 uključivanje učenika u razne oblike rada,

 motiviranost na satu,

 marljivost u izvršavanju postavljenih zadataka,

 inicijativnost koja pokreće nove ideje,

 uključenost u izvanškolske aktivnosti.

 **kultura međusobnog komuniciranja:**

 kultura prema svim sudionicima susreta uključuje: finoću, pažnju,

 poštovanje, iskrenost, slobodu, kreativnost.

 **Zašto vrednovati?**

 Kako bi se vjeroučenike učinilo osjetljivima za religioznu dimenziju koja na neki način prožima i nadilazi sve dimenzije čovjekova bića.

 Kako bi se učenik osposobio za otvorenost prema transcendenciji i otvore­nost prema Bogu.

 Kako bi se učenika osposobilo za razumijevanje najdubljega smisla čovjeko­va života i svijeta u svjetlu Božje objave.

**Kako vrednovati?**

 Iznimno značajno pitanje je: kako i na koji način vrednovati i koja sredstva upotrijebiti? Vrednovanje treba biti raznoliko i kreativno.

 **Brojčano ocjenjivanje treba biti sažetak kvalitativnog-kreativnog vre­dnovanja ostvarenog po različitim oblicima stvaralačkog izražavanja.**

 Načini vrednovanja mogu se provoditi kroz:

 usmenu komunikaciju,

 vrednovanje stvaralačkog izražavanja,

 vrednovanje rada u skupini,

 vrednovanje kreativnog pismenog izražavanja.

Klasične pismene provjere znanja koje su uobičajene danas u drugim pred­metima, u vjeronauku u pravilu treba izbjegavati zbog psiholoških učinaka na vjeroučenike, ukoliko se želi očuvati radosno i poticajno ozračje u vjeronaučnoj skupini. Do objektivnih ocjena može se doći primjerenijim načinima.

 Rad i napredak vjeroučenika treba vrednovati vjeroučitelj, sam učenik i vjerouče­nici iz razreda. Posebno se trebaju vrednovati kreativni samostalni radovi.

 Za rad u skupini mogu se primijeniti dva pravila:

 - pojedinačno, za svaku aktivnost u skupini,

 - vrednovati rezultate skupine kao cjeline.

Vrednovati znači procijeniti koliko su usvojeni predviđeni ciljevi s obzirom na spoznajnu, doživljajnu i operativnu razinu.

Elementi ocjenjivanja:

* + **ZNANJE**
	+ **STVARALAČKO IZRAŽAVANJE**
	+ **ZALAGANJE**
	+ **KULTURA MEĐUSOBNOG KOMUNICIRANJA**

Načini praćenja:

Usmeno:

* usvojenost nastavnih sadržaja,
* razumijevanje pročitanog teksta,
* interpretativno čitanje i analiza biblijskog teksta,
* pričanje i prepričavanje.

Pismeno:

* ispiti znanja,
* vježbenica,
* nastavni listići

ZNANJE

Usvojenost sadržaja na: 1) spoznajno-informativnoj razini

 2) doživljajno-iskustvenoj razini

 3) djelatno-iskustvenoj razini

ODLIČAN:- izvrsno je usvojio nastavne sadržaje. Sadržaje, a posebno biblijske izlaže samostalno i povezuje naučeno.

VRLO DOBAR:- naučeno gradivo interpretira gotovo samostalno.Vrlo dobro povezuje naučeno sa svakidašnjim životom.

DOBAR:- dobro povezuje biblijske sadržaje.Uz više ustrajnog i samostalnog rada rezultati bi mogli biti bolji.

DOVOLJAN:- teže usvaja gradivo,uspjeh postiže uz pomoć i puno uloženog truda.

NEDOVOLJAN:- ne trudi se usvojiti nastavne sadržaje.Izbjegava ili odbija bilo kakvu provjeru.

STVARALAČKO IZRAŽAVANJE

* Usmeno, pismeno, likovno, scensko i glazbeno izražavanje

ODLIČAN:-u usmenom i pismenom izražavanju otkriva se sposobnost zamišljanja,asociranja i povezivanja sadržaja.Posjeduje osjetljivost i otvorenost za transcedentalno. Rado proširuje temu ( prezentacije,plakat i sl.)

VRLO DOBAR:-razvijena je sposobnost stvaralačkog izražavanja.Ističe se u različitim oblicima rada.

DOBAR:-ima dobar pismeni izričaj.Trudi se izraziti svoju kreativnost.Redovito nosi pribor za rad.

DOVOLJAN:-učenika je potrebno često poticati na komunikaciju

i kreativnost.

NEDOVOLJAN:- učenik ne pokazuje volju za bilo kakvim pozitivnim izražavanjem u nastavnom procesu. Ne nosi pribor za rad.Potrebit je stalan poticaj i usmjeravanje pozornosti na rad.

ZALAGANJE

* Uključivanje učenika u različite oblike rada, motiviranost na satu, marljivost u izvršavanju postavljenih zadataka, inicijativnost koja pokreće nove ideje, uključenost u izvanškolske aktivnosti

ODLIČAN:- učenik je aktivan i zainteresiran za rad. Vrijedan,samostalan i redovito prati nastavne sadržaje. Sudjeluje u nastavnom procesu i redoviti izvršava svoje obveze.Rado sudjeluje u izvanškolskim aktivnostima.

VRLO DOBAR :- ima pozitivan odnos prema radu. Odgovoran,savjestan i samostalan u izvršavanju radnih obaveza.

DOBAR:- posjeduje volju za rad,trudi se postići što bolje rezultate.Zalaže se u granicama svojih mogućnosti.

DOVOLJAN:- potrebno je često poticati i usmjeravati pozornost na rad i sadržaje.Potreban je poticaj za intenzivnije uključivanje u nastavni proces.

NEDOVOLJAN:-učenik ne pokazuje nikakvu volju za radom i sudjelovanjem u nastavnom procesu.Potrebit je stalan poticaj i često usmjeravanje pozornosti na rad i sadržaje.

KULTURA MEĐUSOBNE KOMUNIKACIJE

* Kultura prema svim sudionicima susreta uključuje: finoću, pažnju, poštovanje, iskrenost, slobodu, kreativnost...

ODLIČAN:-kod učenika se opaža sposobnost življenja po vjeri.Uzoran u ponašanju i odnosu prema drugima, komunikativan i tolerantan.

VRLO DOBAR:- vrlo lijepo surađuje s drugima, vjeroučenicima i vjeroučiteljicom.Svoje mišljenje izražava konkretno i s poštovanjem.

DOBAR:-dobar je i ljubazan prema svima.Rado surađuje s drugima,otvoren za suradnju i razgovor.

DOVOLJAN:-kod učenika treba poticati pozitivnu verbalnu komunikaciju.Poticati na pozitivan odnos prema radu i zalaganju u nastavnom procesu.

NEDOVOLJAN:-unatoč svim opomenama učenik i dalje ometa rad vjeroučitelja i drugim učenicima.Ima nepristojan rječnik i ponašanje.Namjerno uništava školsku imovinu i imovinu drugih učenika.

Dodatak:

Kriterij vrednovanja pisanih provjera znanja:

90 – 100 % riješenih zadataka – odličan ( 5 )

77 – 89 % riješenih zadataka – vrlo dobar ( 4 )

64 – 76 % riješenih zadataka – dobar ( 3 )

51 – 63 % riješenih zadataka – dovoljan ( 2 )

do 50 % riješenih zadataka – nedovoljan ( 1 )

 Vjeroučitelji:

Barbara Sakač Novak

Ivan Golubić